Ny topmobil fra Samsung: S26 har privacy skærm og masser af AI indbygget

Samsung har netop løftet sløret for deres nye topmodeller: Galaxy S26, S26+ og S26 Ultra. Der var dog ikke meget slør tilbage at løfte, for stort set alt er lækket på forhånd.

Den røde tråd i årets lancering er en mere automatiseret hverdag, hvor kunstig intelligens klarer de små opgaver selv, kombineret med en opgradering af privatlivsbeskyttelsen direkte på skærmen.

En mere selvkørende AI-oplevelse

Med S26-serien forsøger Samsung at gøre op med AI-funktioner, man selv skal aktivere manuelt. Nu er tanken, at telefonen agerer som en proaktiv assistent, der hjælper til i baggrunden uden at forstyrre dit flow.

En af de centrale nyheder er Now Nudge. Funktionen er designet til at forstå konteksten i dine beskeder og apps på et dybere plan. Hvis en ven for eksempel spørger efter billeder fra jeres fælles ferie, analyserer telefonen automatisk dit galleri, finder de relevante pletskud frem og foreslår dem som vedhæftning, så du slipper for at lede manuelt. På samme måde holder systemet øje med din kalender og giver lyd, hvis du modtager en mødeinvitation, der overlapper med eksisterende aftaler.

Også Now Brief er blevet opdateret, så den nu er mere personlig. Den kan foreslå træningsplaylister, når du har brug for det, eller vise rettidige påmindelser om vigtige begivenheder baseret på dine vaner og din aktuelle lokation.

S26 Ultra: Slut med nysgerrige blikke

Den største hardware-nyhed finder vi på Galaxy S26 Ultra. Samsung introducerer her branchens første indbyggede Privacy Display. Ved hjælp af en ny type skærmteknologi, der kontrollerer, hvordan pixels spreder lyset, kan man begrænse betragtningsvinklen markant. Det betyder, at indholdet på skærmen bliver sort eller ulæseligt for folk, der kigger med fra siden, mens det står knivskarpt for dig.

Det er især nyttigt i offentlig transport eller på caféer. Du kan indstille telefonen til automatisk at aktivere funktionen, når du åbner følsomme apps som netbank, eller når du taster koder. Der findes forskellige niveauer af beskyttelse, herunder Partial Screen Privacy, der kun skjuler eksempelvis notifikationer, og Maximum Privacy Protection til de mest private øjeblikke.

Under motorhjelmen på Ultra-modellen ligger den specialtilpassede Snapdragon 8 Elite Gen 5-processor. Det skulle ifølge Samsung give et mærkbart løft i hastigheden med en CPU, der er 19 pct. hurtigere, og en NPU-enhed til AI-opgaver, der er hele 39 pct. kraftigere end sidste år. For at sikre, at telefonen ikke overopheder under gaming eller tung multitasking, har Samsung redesignet kølesystemet og gjort det betydeligt større. Det burde også hjælpe på batterilevetiden.

Mere lys og intuitiv redigering

Kamerasystemet har også fået en overhaling, især når det gælder optagelser i mørke. På S26 Ultra er blændeåbningerne blevet gjort bredere, hvilket lader op mod 47 pct. mere lys ramme sensoren på hovedkameraet. Det betyder klarere billeder med færre rystelser og mere naturlige detaljer i Nightography-videoer.

Redigering af dine fotos er blevet langt mere intuitiv med den opgraderede Photo Assist-suite. Du behøver ikke længere rode med komplekse redigeringsværktøjer; du kan i stedet bruge din stemme eller tekst. Du kan blot sige “gør scenen til nat” eller “fjern pletten på min trøje”, hvorefter AI’en udfører opgaven. En nyhed er Creative Studio, hvor du kan starte med en simpel skitse eller en beskrivelse og lade telefonen generere færdige visuelle udtryk som personlige baggrunde eller klistermærker.

Sikkerhed og holdbarhed

Privatlivet er tænkt ind i alle lag. Med Call Screening kan telefonen nu selv besvare opkald fra ukendte numre og give dig et referat af, hvad vedkommende vil, før du tager den. Desuden introducerer Samsung Privacy Alerts, der giver dig besked i realtid, hvis en app forsøger at få adgang til følsomme data som din lokation eller dine kontakter uden grund.

I Danmark kører Galaxy S26 og S26+ på Samsungs egen Exynos 2600-chip, mens Ultra-brugerne får Snapdragon-processoren. Alle tre modeller lander med Android 16 og er sikret syv års software- og sikkerhedsopdateringer, hvilket sikrer en lang levetid for enheden.

Noget nyt under solen?

Samsung er, som de andre smartphoneproducenter, lidt blevet fanget i en lang og sløv gentagelsesloop. Teknologien udvikler sig ikke særligt hurtigt for tiden, og det er meget små forbedringer der kommer hvert år – i år er den vigtigste nyhed det indbyggede privacy filter, dertil en lidt hurtigere processor og et lidt bedre kamera. Det hele er altså business as usual, hvilket formentlig også er grunden til, at Samsung hænger deres hat på den efterhånden lidt trætte AI-knage, der dog på den anden side også er ganske interessant – eller rettere – den er i hvert fald ved at blive det. Fremtiden tilhører i hvert fald software mere end hardware ser det ud til nu.

Priser og lancering

S26-serien vil være klar til bestilling fra idag, den 25. februar, til følgende startpriser:

Galaxy S26: 7.999 kr.

Galaxy S26+: 9.999 kr.

Galaxy S26 Ultra: 11.499 kr.

Farverne har har fået de “friske” Cobalt Violet og Sky Blue samt helt normal sort og hvid, mens de to specialfarver Pink Gold og Silver Shadow kun kan findes på Samsungs egen webshop. Som en naturlig forlængelse af økosystemet lanceres også Galaxy Buds4-serien, der gør det muligt at styre AI-funktionerne med stemmen eller hovedbevægelser.

Du kan læse mere om de nye telefoner hos Samsung.

Ny topmobil fra Samsung: S26 har privacy skærm og masser af AI indbygget